Meer as helfte van passasiers op boot verdrink | Maroela Media
Meer as helfte van passasiers op boot verdrink
Daar was 74 mense op die boot (Foto: Pixabay)
Meer as 40 mense het vermoedelik verdrink toe 'n boot Sondag aan die Ooskus van Mosambiek gesink het.
Issa Tarmamade, die distriksadministrateur van die eiland Ibo, sê die boot het in die Indiese Oseaan tussen die eilande Ibo en Matemo, noord van Pemba in Mosambiek, gesink.
Nagenoeg 400 000 inwoners in Cabo Delgado, die noordelikste provinsie van Mosambiek, het reeds uit dié gebied gevlug wat deur 'n Islamitiese rebellie met geweld geteister word.
Daar was 74 mense op die boot. "Altesaam 32 van die 74 passasiers is deur 'n verbygaande seilboot gered. Die res is vermoedelik dood," sê Tarmamade. "'n Paar passasiers se liggame het reeds op die eiland Ibo uitgespoel, insluitend dié van 'n kind."
Tarmamade sê die gebied waar die boot gesink het, word gefynkam. "Ons verwag dat nog liggame gevind gaan word."
Die oorsaak van die ongeluk is nog nie bekend nie, maar Tarmamade sê die boot was dalk oorlaai met passasiers en hul besittings.
Die Islamitiese rebellegroep het vanjaar die omvang en frekwensie van sy aanvalle verhoog, wat daartoe gelei het dat hy regeringsmagte terugdryf om beheer te neem van 'n aantal belangrike dorpe in die gebied.
Duisende mense het binne enkele dae in Oktober op Pemba se strande aangekom om uit die geweldgeteisterde gebiede te vlug.